《**醫道**》（粵拼：ji1 dou6；韓文：**허준**／**許浚***Heo Jun*），或者叫《**許浚**》（heoi2 zeon3），係部韓國嘅古裝劇集。呢部歷史改編劇集講嘅係朝鮮時代最高名醫許浚嘅一生。佢嘅原作係李恩成嘅《小說 東醫寶鑑》，後來畀韓國MBC製作成戲，係喺1999年11月22號到2000年6月27號間播出嘅月火劇，同時亦係MBC嘅創社紀念特別企劃劇集。香港TVB翡翠台喺2005年播出，用麗音廣播粵語同韓文兩個聲道，喺結束咗劇集《大長今》後放出呢齣戲（《大長今》亦係李丙勳（韓文：이병훈 (연출자)）導演嘅劇集，亦即《醫道》嘅導演）。因爲呢兩部劇集啲人物有啲相似，所以《醫道》經常睇做男版《大長今》。

呢套戲嘅原名叫《許浚》，喺2002年臺灣播出時，改咗戲名叫《醫道》，香港播出時用咗改嘅戲名。噉係因爲臺灣電視公司喺放《醫道》前，放出過亦係MBC製作、講商人故事嘅古裝韓劇《商道》，講醫者故事嘅《許浚》於是亦都改到用起個「道」字。不過同樣係臺灣嘅八大電視，套戲就沿用原名《許浚》。

概要
--

1976年，李恩成攞許浚嘅生涯做題材寫咗個劇本，整成連續劇《執念》，由MBC（韓國文化放送）放映。李恩成以呢個做基礎，喺1990年發表《小說 東醫寶鑑》（又叫《許浚》），成爲發行超過300萬部嘅暢銷書。不過，李恩成喺寫書時死咗，所以係未完之作（李恩成喺1988年死）。

喺1999年，以《小說 東醫寶鑑》爲原作嘅連續劇《許浚》喺MBC度放映（全64集，放映時間：1999年11月～2000年6月）。呢齣戲因爲水準高，喺韓國攞到幾高人氣，最高收視率記錄達63.5%，係韓國劇集歷代最高收視率第四位嘅劇集，排喺呢啲劇集之後：韓國放送公社嘅《初戀》（첫사랑；達65.8%）、MBC嘅《愛係乜嘢》（사랑이 뭐길래；達64.9%）、SBS嘅《沙漏》（모래시계；達64.5%）。2000年以後放映嘅劇集中，佢係2013年之前唯一平均收視率記錄超過50%嘅劇集（達53%），保持住平均收視率第一位嘅位置。不過，戲中有男女間嘅三角關係作爲佢嘅主要矛盾構造，呢點引人批判。另外，田光烈飾演嘅許浚當初係點金相中來演，不過金相中以出演電影做理由推辭咗，黃秀貞嘅位原本想推舉宋玧妸、金智秀等，不過佢哋以個人有事推辭咗。

喺2002年喺臺灣以《醫道：一代神醫 許浚》嘅名放映，喺2005年喺香港放映。喺中國大陸喺2006年正式放映。喺2007年喺日本以《許浚：宮廷醫官之道》（ホジュン 〜宮廷医官への道〜）嘅名放映。喺越南亦以《神醫許浚》（神醫許浚／Thần Y Hur Jun）嘅名播出過，幾受當地觀衆歡喜。

2013年3月到9月，MBC又放映呢部作品嘅重製版《龜巖許浚（韓文：구암 허준 (드라마)）》。

劇情
--

### 遇到柳義泰

古仔發生喺16世紀中期嘅朝鮮時代，主要係宣祖年間，約喺長今（朝鮮最有名嘅醫女）20年後。

平安北道龍川郡守許碖（朱鉉 飾）有粒庶子許浚（田光烈 飾），佢嘅老母出身係賤民（中文：賤民），雖然佢老母同地方審判官結婚，但據嗰陣時嘅法律，佢同佢老母只能係下層賤民。結果佢同佢老母受人歧視，受到嘅分別對待令佢參加走私活動，因爲無未來而生活放䠋（fong3 pe5）。就喺呢個時候，偶然間遇到多喜（洪忠敏 飾），救咗佢條命，多喜係做過大司憲嘅李政燦大人嘅女，係個朝中大官，但因爲帶上反逆罪名而流亡緊，所以佢係上層出身嘅女人。多喜老豆死咗，許浚同情多喜嘅事，爲佢老豆行咗喪禮。

多喜同許浚兩個一齊相戀。無耐，許浚嘅走私活動畀人發現咗，爲求平安，令佢共佢老母要離開市鎮，一齊逃亡到好遠嘅慶尚道山陰（而家慶尚南道山清），開始咗新生活。多喜感激許浚之前咁深嘅情義，於是佢搵到許浚佢哋兩仔乸，之後兩個人結婚，但佢哋嘅婚姻按照法律嘅社會階層約束係唔合法嘅。佢嘅婚姻同走私都係犯咗大罪。

喺山陰名醫柳義泰（李順載 飾；虛構人物）手下擔水開始，許浚喺師傅柳義泰同睿珍（黃秀貞 飾）嘅幫助下，對救人嘅醫術開咗眼界，領悟到自己嘅人生道路，懇切噉渴望獲得醫術上嘅發展。喺柳義泰手下佢持續噉學醫術，通過柳義泰，許浚明白咗矜恤病人係醫員醫師嘅基本態度，亦即患者嘅苦痛就係自身嘅苦痛，呢種慈悲之心就係矜憐，而且要有對人世間嘅敬畏之心，呢種人權意識令佢開咗眼界，於是佢又再次感服柳義泰嘅醫術，立志要行「心醫」嘅道路。之後，柳義泰得咗當時嘅不治之病反胃（而家講嘅胃癌），因爲噉就來死。

柳義泰有爲百姓利益着想嘅願望，懇切希望許浚攞到醫學上嘅發展，於是留低解剖佢遺體嘅遺志，呢種事喺當時朝鮮嘅性理學嘅情勢中好難理解，但許浚照做，將佢自身嘅屍體打開來睇。

### 醫術鑽研

以後許浚領悟到柳義泰醫術真正嘅涵意，不停精進佢嘅醫術，但要實踐呢啲涵意好難。然後許浚應試主管朝廷嘅內醫院嘅醫科，入咗內醫院。不過噉對佢醫術嘅支持唔多，反而幾少。另一方面，柳義泰嘅仔柳道知（金秉世 飾）對許浚內心不滿，喺內醫院憑住佢嘅智略同權術攀到幾高嘅地位，但佢醫學嘅實力唔及許浚。不過許浚聽從自身師傅柳義泰嘅教導，相信自己嘅正確，達到咗無人能及嘅驚人嘅醫術境地，通過克服險難嘅苦難，以好強嘅意志喺自己嘅道路上突飛猛進，結果獲得王室嘅認可，佢不斷嘅精進、真誠嘅投入結果令佢入到政丞嘅班列。以後，許浚盡咗御醫嘅責務，但因爲大王宣祖（朴贊煥 飾）崩御（國王死咗），於是處以流配。

### 東醫寶鑑

以後許浚秉承師傅柳義泰嘅願望，將佢當做自己嘅願想去推進。當時朝鮮嘅百姓依賴中國出產、中國通行嘅中華醫書、醫術，佢有個夢想，係用佢哋山川出產、適合佢哋百姓嘅土壤產出嘅藥材，通過醫術來治療心身，來代替現時嘅境況，而佢喺流配地完成呢個夢想，亦即而家讀到嘅東方醫學傑作《東醫寶鑑》，就噉佢完成咗部書嘅歸結。之後光海君（金承洙 飾）登上寶位，許浚唔使流配，恢復御醫嘅官職，但佢唔做，反而佢返去師傅同佢自身本來出身嘅慶尚道山陰（而家慶尚南道山清郡），一心一意爲百姓睇病。但之後南邊地方有疫病，爲咗防疫，許浚包攬曬各色勞苦，來捉住疫病。喺最尾瞬間，許浚將淨低無幾多嘅藥丸（將啲藥劑整成一粒藥形態嘅藥）留畀就來畀疫病病死嘅細路仔。於是點知許浚亦都踏上同自己師傅一樣嘅道路。許浚自己亦畀疫病折磨緊。佢平生喺呢種獻身式嘅治療中，一個人救咗好多人，爲咗發現多種病嘅治療法，許浚不停奮鬥。許浚直到最後一息，右手都揸住平生行醫嘅鍼，就噉離開咗世上。

出演
--

### 中心人物

* 田光烈 飾 許浚

主角。係擔任武官同地方長官嘅許碖同孫氏之間嘅庶子，出生喺龍川。佢修習過學問同武藝，但因爲母親係賤民，就任唔到官職，過住走私等自甘墮落嘅生活。有日，佢遇到個女人李多喜，佢嘅父親係個帶住冤罪而流亡嘅兩班（貴族），慢慢噉佢變咗，但佢嘅走私畀人發覺咗，逮捕咗佢，不過透過佢老豆嘅手，佢同佢老母一齊逃亡去慶尚道嘅山陰嘅村度。無耐，佢遇到醫師柳義泰，於是學醫術，以真正嘅心醫爲目標，即係身爲醫員（醫師）就要憐憫病人噉解，之後受過科舉，以內醫院（宮中醫局）史上最高成績成爲首席合格嘅宮廷醫官。佢雖然做咗宮廷醫官，但佢志願去個個都嫌惡嘅惠民署做勤務，揀咗同飛黃騰達無緣嘅生活。無耐，佢有機會精湛治療咗恭嬪（臨海君、光海君嘅老母）嘅細佬，得到咗宣祖嘅信賴，由參奉（從九品）提拔爲直長（從七品）。之後繼續得到宣祖嘅信任，超過咗做內醫正（正三品堂下）嘅柳道知，由僉正（從四品）就任到正三品堂上官嘅御醫（王嘅主治醫師）、春秋館編修官（四品到正三品堂下），達成晉身兩班嘅心願。之後，佢無可避免噉捲入到宣祖後繼者嘅爭鬥中，爲此佢幾心痛。接住就任爲正一品嘅輔國崇祿大夫。隨住宣祖崩御，罰佢流配。就算喺流放中，佢都爲貧民診療，同時執筆完成喺御醫時就做緊嘅醫書。光海君恩赦佢，佢返到山陰，同林吾根、紅春、明達一齊返入柳義泰醫院，晚年就喺嗰度繼續爲貧民診療。後來疫病流行，幫患者治療時佢自己都感染埋。之後漢陽（而家首爾）嘅內醫院班同僚趕到支援，控制住疫情，但許浚幫患者治療中時，手持支鍼而斷氣。死後，追號爲陽平君。

* 黃秀貞 飾 睿珍

自幼父母雙亡，由老豆嘅友人柳義泰湊大，喺柳義泰醫院學過醫術。佢阿爸係旅行朝鮮全土嘅醫員。許浚喺柳義泰醫院嶄現頭角時，佢畀許浚吸引。後來，喺師傅柳義泰就來死之前佢出發自山陰，上京師漢陽，做咗醫女。之後嘅人生經歷過諸如做藥房妓生、畀明朝使者強迫等好多波亂，做咗內醫女後，喺內醫院佢同許浚親近嘅關係喺宮中揚開咗，佢將許浚啲事拜託畀金尚華後出咗宮中，返到以前照顧疑難病（麻風）患者嘅三積寺，決意餘生奉獻畀三積大師之下。許浚死後，佢共佢嘅女弟子來掃墓。

* 李順載 飾 柳義泰

佢係慶尚道山陰嘅醫師。身爲許浚嘅老師，佢教畀佢醫術同作爲醫師嘅心。曾經一度趕許浚出師門，但許浚喺去科舉嘅途上應承咗啲貧民幫佢哋診療嘅懇願，佢知咗後，認爲佢有去成爲心醫嘅好強嘅心志，於是畀佢復歸師門。之後佢捨離咗家人，幫啲窮人治療，因爲患咗反胃（胃癌），佢走入深山，將自己嘅身體留畀心愛弟子許浚，畀佢做當時禁止嘅解剖，留低遺言，要佢破開個肚，攞出體內嘅臟器，對佢哋做寫真素描，爲此佢割腕自殺。佢係以17世紀實存嘅劉爾泰爲原型嘅虛構人物。

* 金秉世 飾 柳道知

柳義泰嘅仔。同阿爸一樣係醫師，但性格遺傳咗阿媽嘅傲慢，對患者欠缺關心，對優秀嘅許浚同佢並列呢回事抱住敵對心。後來，佢受過科舉後合格，但因此同老豆斷絕關係。入內醫院當初，喺楊禮壽眼中睇好佢，從參奉（從九品）開始任官，順住到奉事（從八品）、直長（從七品）、主簿（從六品），慢慢青雲直上，就來攞到佢想要嘅嘢時，因爲同女人嘅問題，左遷爲遣明使節團嘅醫員，過咗段絕望嘅日子。之後隨住時間過去，佢做到內醫正（正三品堂下），許浚做咗御醫後佢繼續留任，之後佢從此洗心革面踐行醫道。許浚流放後佢做咗御醫，盡力呼應喺流放地嘅許浚來執筆醫書。

### 週邊人物

#### 許浚側近

許浚屋企
* 洪忠敏 飾 許浚老婆李多喜

佢出身兩班，係做過司憲府大司憲（從二品）嘅李政燦嘅女。佢哋帶住謀反冤罪，喺逃亡途中阿爸過身，許浚幫佢搞咗葬禮，李多喜覺得爭佢好多，因爲噉佢哋互相吸引咗。之後因爲畀人追捕，佢同許浚一齊走，後來李多喜嘅污名得雪，回復咗身份，但一度同許浚分離，爲咗同許浚再會，佢一路喺佢之後追佢，捨棄咗身份同佢結婚。佢爲咗許浚，係個咩苦勞都唔驚嘅模範妻子。正一係糟糠之妻。

* 鄭惠先 飾 許浚老母孫氏

許浚嘅老母，許碖嘅妾，係賤民。對立志做醫員嘅許浚溫柔噉守住佢。對許浚勇往直前嘅行動，佢有時擔心到瞓唔着，係個好爲個仔嘅阿媽。佢喺許浚流放時死去，所以許浚見唔到佢臨死一面。

* 吳泰敬 飾 許浚嘅仔許謙

佢係許浚同李多喜嘅大仔。雖然生活貧困，但李多喜有個執念，要畀佢供書教學，於是自幼就入讀書堂（書塾），雖然明知自己身份唔得，佢仲係夢想科舉合格後去做官僚。許浚做咗御醫，晉身兩班，於是佢可以受試科舉而合格，之後做咗寧越縣監（從六品）。

* 朱鉉 飾 許浚老豆許碖

許浚嘅老豆。對身爲妾嘅仔嘅許浚教畀佢武術同學問，當佢見到個仔喺身份嘅枷鎖中受苦時，畀咗新嘅人生機會佢。

* 林代昊 飾 千良太

佢係許浚嘅老死。許浚經常鬧佢，但佢係許浚可以信賴嘅好似細佬噉嘅存在。佢來咗山陰後，具一書親手教佢狩獵。

具一書屋企
* 李熙道 飾 具一書

佢係山陰嘅獵人，白丁（喺朝鮮時代最底層嘅身份）出身。後來佢搬去漢陽，喺林吾根嘅引介下，同千良太一齊經營藥材商。做獵獲熊膽嘅獵人時佢好窮，做咗藥材商後發咗一大筆。喺齣戲當初，佢收留咗許浚一家，最後冇同佢哋同行返山陰，所以許浚死時佢見唔到一面。

* 金海淑 飾 咸安嬸

具一書嘅老婆。佢喺有錢人屋企打下手來賺生活費。佢喺山陰人面最廣。八婆性格，鍾意傳是非。佢成日大聲㨘具一書，鍾意𥅾（zong1）人哋啲家事。喺漢陽發咗達都好，沙塵嘅性格無變到，成日鬧啲下人，又係咁貪錢收埋好多金。

* 崔恩珠 飾 具一書嘅女小可

具一書嘅獨生女。鍾意講嘢呢下似佢老母，單細胞呢樣似佢老豆。嫁人前，佢毫無忌憚噉公開話要同許謙結婚。

* 尹基元 飾 具一書嘅女婿張萬德

#### 柳義泰醫院

柳義泰屋企
* 朴貞洙 飾 柳義泰夫人吳氏

柳義泰嘅老婆。對錢同出人頭地有好強嘅執着。佢理解唔到佢丈夫點解咁爲患者着想，就將飛黃騰達嘅夢想寄託喺個仔柳道知身上，對於阻住柳道知發達嘅許浚將佢睇成眼中釘。柳道知洗心革面、做咗內醫正後，佢就無出演嘞。

* 趙賢淑（音譯） 飾 柳道知夫人權淑貞

柳道知嘅老婆。就任最高位譯官嘅權赫修嘅獨生女。對許浚同李多喜心懷好意。

醫院嘅人
* 林玄植 飾 林吾根

佢喺柳義泰醫院做嘢，係柳義泰嘅弟子，但佢嘅醫術唔叻。佢同許浚一齊受試科舉，喺第二次試驗時落第（第一次試驗時有許浚教佢嘢幫佢過關），但佢可以喺內醫院嘅藥房度做嘢，做咗種藥署員，對內醫女紅春一見鍾情。經歷過一番曲折後，終於同紅春結婚，收咗個養女。許浚得到恩赦，返到山陰，提案話喺柳義泰醫院開業，於是佢共紅春、明達喺山陰過起救濟貧民嘅生活。

* 李淑 飾 河東嫂

柳家嘅裁縫。佢同經常來幫手嘅咸安嬸嘈唔停口。佢幾鍾意林吾根，但林吾根唔鍾意佢。

* 申國 飾 明達

喺醫院度採摘藥草。性格溫和，係唯一向許浚打開心扉嘅人。柳義泰教畀佢柳家祕傳膏藥，有段時期佢同林吾根一齊賣藥膏。許浚返到山陰時，佢返入許浚嘅醫院幫手。林吾根話佢「呢個歲數耳同牙齒都仲得」。溫厚嘅性格無變到。

* 文溶敏（音譯） 飾 長鐵

醫院摘草藥嘅人。性格粗暴，無女人同酒就唔掂嗰隻。敵視許浚。喺柳義泰再接受許浚成為大夫後唔服氣，向柳義泰索取柳氏膏藥秘方後辭職。

* 李垠澈 飾 永達

醫院最後生嘅摘藥草嘅人。同班兄弟一齊蝦許浚。喺柳義泰患上胃癌期間，同許浚及明達上山尋找救治草藥。喺許浚搵到藥材中最珍貴罕有嘅山蔘後，因貪念漏夜偷取落山。第二日許浚搵到受傷嘅佢後，得悉山蔘再被其他採藥夫搶走，被許浚痛毆及遺棄山頭。

* 羅聖均 飾 傅山浦

醫院當中最年長嘅摘藥草嘅人，一直睇唔起許浚，更視佢為威脅地位嘅人。後來許浚晉升為管理藥材倉庫唔憤氣，半夜諗住偷取柳義泰嘅「從醫秘方」，後事敗被柳義泰炒魷。許浚被柳義泰趕走後，氹佢落搭搞「包生仔」行騙，事敗後受到刑罰，最終下落不明。

* 車潤廻（音譯） 飾 漢尚

柳家嘅管家。

* 申順任（音譯） 飾 六月

柳家嘅工人。後來做咗千良太嘅老婆。

#### 內醫院

* 趙卿煥 飾 御醫楊禮壽

從先王時代開始就做宮中御醫（王嘅主治醫師），係內醫院最有實力嘅人。喺過去，佢同柳義泰鬥「九針之喜」，輸咗，受到咗好大嘅屈辱。柳義泰嘅仔柳道知同佢嘅弟子許浚出現喺內醫院，佢對此幾驚愕，但亦比較公平噉評估佢哋嘅實力。許浚做咗御醫後，佢信賴許浚嘅醫術，將御醫嘅位置完全交託畀佢。佢係實存人物。

* 朴鍾官 飾 判官鄭碏

內醫院嘅判官。佢係兩班出身嘅儒醫，對許浚嘅實力評價好高。喺王位繼承問題上，佢同成仁哲一齊支持光海君。

* 洪性璇 飾 奉事李命源

許浚嘅同期生。張學道嘅老死。鼓勵許浚嘅老友。後來做咗判官（從五品）。

* 朴光南 飾 判官金應鐸

內醫院判官（從五品）。雖然冇乜大醫術，但佢識睇御醫楊禮壽嘅面色，所以事業順利。啱入內醫院時，柳道知攞金塊賄賂佢，從而令佢撐佢；而許浚同佢調返轉。許浚又初次入院就遲到（李多喜流產導致嘅）；佢派人去自己老友嘅兩班屋企去診察，落指示叫佢哋擠補藥落佢哋度，許浚因爲對方健康上冇事，而帶補藥返來；呢啲事令佢將許浚睇做眼中釘。之後因爲張學道嘅請願，御醫楊禮壽直接監查藥房，發覺咗佢哋將啲藥材穿櫃底嘅事，惹來咗御醫嘅憤怒，佢同宋鶴奎一齊左遷去惠民署。佢喺惠民署辯明話「要處理好雜務」，新任嘅內醫院都提調（統括內醫院嘅最高責任者）成仁哲喝佢「唔診察，只做雜務，噉攞咩俸祿啊！」

* 文熙遠 飾 主簿宋鶴奎

內醫院主簿（從六品）。始終圍住金應鐸轉。

* 孟床訓 飾 奉事金萬慶

兩班出身嘅儒醫。原本係奉事（從八品），昇進爲直長（從七品）。佢好飲酒，性格豪放，但正義感强過人一倍。佢自願10年以上喺邊個都嫌棄嘅惠民署接診啲貧窮患者。許浚嘅良友。

* 鄭祜根 飾 奉事鄭泰恩

內醫院嘅醫官。奉事（從八品）。佢見到柳道知有發達，就黐埋佢近邊幫佢，見到許浚叻時就背叛佢。發生疫病時，佢諗盡理由，點都唔想去疫區。

* 鄭承浩 飾 參奉張學道

許浚嘅同期生。雖然佢口花花噉，不過佢係許浚幾好嘅理解者。佢受命同許浚一齊喺惠民署勤務。後來，做咗主簿。

* 嚴侑信 飾 御醫女德琴

負責惠民署班醫女嘅人。同紅春一樣，因爲藥嘅事故趕出內醫院。對班醫女來講係母親噉嘅存在。終生獨身。

* 金惠貞 飾 內醫女小菲
* 崔蘭 飾 內醫女紅春

係宮廷中有關胎產知識最多嘅人。喺先王時活躍喺產室廳，但因爲針嘅事故嘅責任，由內醫院去咗惠民署。之後做咗林吾根嘅老婆，再做埋御醫女。許浚返山陰時，同老公一齊入醫院幫手。

* 成賢娥 飾 醫女小賢

醫女之中頭腦最醒嘅人，身爲醫女佢嘅志向係向最高嘅御醫女睇齊。醫女禁止揸針，因爲噉會認爲係侮辱咗醫務官，但佢因爲患者急病嘅變化，而施針治療來應對。大姐大嘅桂琴同世希都對佢讓幾分。做咗醫女嘅叡珍係佢好嘅競爭對手。佢早過叡珍一步入咗內醫院，許浚亦做咗內醫院配屬嘅醫員，後來佢就同叡珍一齊輔佐許浚。

* 李賢京 飾 醫女世希

對中途入來嘅叡珍態度惡劣。靠住美貌選爲宮廷醫女，對柳道知一見鍾情，因爲勾引唔到佢，僞裝成同柳道知過咗一夜，之後更加喺宮中講咗出來，成功令柳道知左遷。之後冇發生乜事，升格爲內醫女，直到白頭到老都喺內醫院勤務。

* 李周姬（音譯） 飾 醫女彩仙

身爲醫女，佢醫術嘅知識同技藝都好落後，不過佢按摩嘅手勢天下一品。佢夢想將來爲國王按摩，之後因爲染咗疫病而死亡。

* 高靜敏 飾 醫女彩鈴
* 李葉璽 飾 醫女溫池

同桂琴、世希一齊蝦睿珍。

* 金瑩（金英善） 飾 惠民署書吏金氏
* 吳廷錫（音譯） 飾 惠民署擣藥使令
* 金恩洙（音譯） 飾 醫女桂琴

專蝦後輩醫女嘅人，尤其係新人醫女。

* 金海貞（音譯） 飾 內醫院嘅內醫女

佢係同紅春一樣嘅內醫女，但同紅春關係唔好。因爲驚動搖到自己嘅地位，佢唔起用御醫女德琴推薦嘅優秀嘅小賢、睿珍做內醫院嘅醫女，而自私噉據自己判斷起用彩仙、世希、溫池。之後睿珍被迫服侍明國使者而試圖自殺時，佢用針治療咗睿珍，留住佢一條命。當恭嬪因爲胎位唔正而難產時，因爲柳道知提佢（實質係紅春嘅知識），而出產無事，所以佢嘅醫術唔夠紅春來。

#### 王室

* 朴贊煥 飾 宣祖

朝鮮第14代王。對許浚嘅醫術評價好高，信賴佢。壬辰倭亂時以爲佢背棄王命，好失望，解開誤解後再次信賴佢。

* 朴珠美 飾 恭嬪金氏

宣祖嘅第一側室。佢受到國王嘅寵愛，代病弱嘅正室（王妃）生咗兩個王子臨海君同光海君，但之後國王嘅寵愛移到新嘅側室，度過咗不遇嘅晚年。

* 張瑞希 飾 仁嬪金氏

宣祖嘅第二側室。養和堂。佢接替恭嬪，受國王寵愛，生咗信城君、定遠君咁多個王子。佢係之後嘅王仁祖嘅阿嫲。

* 洪銀姬 飾 仁穆王后

宣祖嘅繼妃。之後因爲王位對抗，畀光海君幽禁，貶去西宮，殺咗佢最𡃶嘅仔永昌大君，後來佢畀仁祖解放。

* 金承洙 飾 光海君

恭嬪嘅二仔，後來做咗朝鮮第15代國王。自細就畀許浚睇住大，所以佢對許浚好尊敬。父王死後，喺混亂中在位，將繼母仁穆大妃幽閉喺西宮，又將佢嘅仔永昌大君蒸殺，因爲噉，佢畀人睇做僅次於燕山君嘅「暴君」。政變後罰佢去江華島流刑，後來再罰去濟州島。

* 嬪宮柳氏

光海君嘅正室。雖然做咗中殿，亦都因爲政變而罰佢同丈夫一齊流刑。

#### 其他

* 鄭旭 飾 金民世（三積大師）

佢曾經係內醫院嘅宮廷醫官，畀御醫楊禮壽指明做佢嘅後繼者，所以佢嘅醫術程度好高。佢同柳義泰係好耐嘅親友，柳義泰喺物質上、精神上都援助佢嘅三積寺。佢同同期入內醫院嘅安光翼嘅妹結婚，佢嘅仔金尚華畀麻風患者捉咗去，佢好絕望噉搜索佢嘅仔，但金尚華已經殺死咗。佢喺麻風患者一家嘅居所度搜出佢嘅仔，於是將佢一家唔分邊個噉殺曬。佢返去時，佢向麻風患者屋企淨低一人嘅少年懺悔，將死咗嘅仔金尚華嘅名過咗畀佢，收佢做養仔，而佢老婆因爲心悒而吊頸自殺。之後御醫楊禮壽想說服佢留喺內醫院，同佢講佢無過錯，但佢仲係喺內醫院辭退咗。無耐佢出家，建立咗三積寺，去治療啲麻風患者，共佢哋一齊生活。因爲介紹狀份件，許浚趕咗出柳義泰師門，趕出醫院後，許浚一度迷失路頭，後來去咗三積寺，而金民世教佢醫術。

* 韓仁守 飾 安光翼

佢曾經係內醫院嘅宮廷醫官。同期嘅金民世（三積大師）係佢嘅妹婿，從內醫院辭退後，奔走喺山中捉野獸來解剖。佢喺世間傳播導引術。佢亦係許浚「另一個老師」。

* 林湖 飾 捕盜廳從事官李政明

原本係吏曹佐郎（正六品），左遷爲捕盜廳從事官（從六品），因爲捲入權力鬥爭，而落入鄭成弼嘅陰謀。佢鍾意睿珍，佢知道睿珍愛慕許浚，但仲係同佢告白咗。之後因爲謀反被捕，判咗死罪，由睿珍運賜藥（王命落嘅毒殺刑），諷刺噉飲咗而死。

* 鄭明煥 飾 捕盜廳從事官裴天壽

係義禁府嘅武官，原先係捕盜廳嘅從事官。金萬慶嘅老死。喺義州做兵馬都尉（從六品）時曾經因爲走私捉過許浚。

* 余賢洙 飾 金民世嘅養仔金尚華
* 郭正旭 飾 細時嘅金尚華

三積大師嘅養仔。佢出身嘅父母都係麻風病患者。幼年時因爲不幸嘅事，失去咗屋企人，三積就湊大佢。最初佢好憎三積，但見到佢爲咗治療麻風病而賭自己條命時，佢就改觀咗。之後佢跟許浚喺惠民署學醫術，最初係種藥署員，之後做咗醫官參奉（從九品）。壬辰倭亂時，佢帶住醫書逃亡中，爲咗引誘日本嘅足輕兵，畀火槍爭啲打中冇命，但佢生還咗。

* 權姸玗（音譯） 飾 秀延

佢作爲麻風病患者帶入三積寺。對金尚華似阿哥噉傾慕佢。後來醫好咗病，做醫女同金尚華一齊入惠民署。

* 邊希峰 飾 成仁哲大人

住喺昌寧時，佢老婆嘅病畀許浚醫好咗，對許浚寄寓咗絕大嘅信賴。前右議政。之後作爲左議政（正一品）復歸，兼任內醫院嘅都提調（正一品），而同許浚再會。到王位繼承嘅派閥鬥爭時，佢作爲光海君派請求過許浚嘅協助。角色原型係做過宣祖左議政嘅嬪宮老豆柳希春。

* 尹汝貞 飾 成仁哲老婆

佢接受許浚嘅中風治療，完全醫好咗。原型係宋德奉。

* 車光洙 飾 成明勳
* 朴英知 飾 鄭成弼大人

佢策劃咗妨礙光海君繼承王位嘅計劃。西人嘅重臣。

* 朱玟俊（音譯） 飾 恭嬪金氏細佬金禮直

恭嬪嘅細佬。患咗口眼咼斜（hau2 ngaan5 waa1 ce4；面部麻痹，個口會歪），最初畀柳道知治療，一度醫好咗，但又復發；許浚醫好過同樣症狀嘅患者，都提調成仁哲命令佢去診療。許浚用脈診查出佢有初期反胃（胃癌），之後連埋口眼咼斜都醫好曬。喺治療中，佢傲慢而自私嘅性格令許浚負過傷，醫好病後性格變咗，感謝咗許浚。

* 李桂仁 飾 阿石

爲咗治療阿媽嘅病，令許浚喺最初嗰次科舉試驗最後滯留落來。佢阿媽回復咗一次，許浚話咗畀佢聽「呢啲藥飲過咗隻眼會盲」，事前要注意，但佢冇聽，然後又要許浚治療失去視力嘅阿媽，唔講道理噉整咗個難題。

* 崔尚勳 飾 仁嬪金氏阿哥金公諒

仁嬪嘅哥。佢認爲柳道知係優秀嘅醫官，令佢獲得仁嬪嘅信賴。同鄭成弼一齊陷害光海君。

* 金周映 飾 黃海監使
* 李大路 飾 柳道知夫人權淑貞阿爸權赫修
* 全惠秀 飾 伎生

* 具敏池（音譯） 飾 順德

許浚嘅第一個患者。係個後生女仔，喺結婚前，因爲胳肋底味大（狐臭），好煩惱而吊頸，結果意識唔清，佢父母就送咗佢入許浚屋企。

劇組
--

* 劇本：崔完圭
* 導演：李丙勳

受獎
--

* 2000年MBC演技大獎女子最優秀演技獎／放送記者團選定今年天賦獎：黃秀貞
* 2000年MBC演技大獎大獎：田光烈
* 2000年百想藝術大獎TV部門人氣獎：田光烈

主題曲
---

* 原版：《不忍別曲》（불인별곡）— 林世賢 作詞作曲；曹秀美 演唱
* 港版：《醫道》— 張美賢、李克勤 作詞；杜自持 作曲；李克勤 演唱

睇埋
--

* 《執念》（1975～1976年）
* 《東醫寶鑑》（1991年劇集）
* 《龜巖許浚》（2013年劇集）

參攷資料
----

* KoreanWiz - Huh Joon（英文）

註
-

1. ↑  部劇集嘅中文譯製成「翻胃」，字唔啱，對應嘅韓文諺文係반위，對應嘅漢字寫法係「反胃」。
2. ↑  按陽川許氏嘅族譜，許浚老婆係安東金氏。
3. ↑  劇集嘅中文譯製成「都藥使令」，字唔啱，對應嘅韓文係도약사령，對應嘅漢字係「擣藥使令」。

攷
-

1. ↑  배국남（字未定，僅參攷：裴國南） (2000年6月28號). 〈사랑과 의술을 남기고 허준은 떠났다（漢諺：사랑과 醫術을 남기고 許浚은 떠났다[[Category:有韓文嘅文章]]；粵譯：留低愛同醫術而去嘅許浚）〉. 《주간한국（週間韓國）》 (韓文). 原著喺2016年3月4號歸檔. 喺2017年2月26號搵到. `{{cite web}}`: URL–wikilink conflict (help)
2. ↑  〈전광렬 '허준' 2000년 후 최고 드라마 50%대 시청률 유일（漢諺：田光烈 '許浚' 2000年後 最高 드라마 50%臺 視聽率 唯一[[Category:有韓文嘅文章]]；粵譯：田光烈「許浚」係2000年後最高劇集、唯一收視率過50%）〉. 《일간스포츠（日刊sports；粵譯：每日體育）》 (韓文). 2007年10月13號. 原著喺2016年3月24號歸檔. 喺2017年2月27號搵到. `{{cite web}}`: URL–wikilink conflict (help)
3. ↑  김가희（字未定，僅參攷：金家熙） (2001年9月16號). 〈김상중·송윤아 "사극 출연할걸"（漢諺：金相中·宋玧妸 "史劇出演할걸"[[Category:有韓文嘅文章]]；粵譯：金相中、宋玧妸：出演歷史劇嘅事）〉. 《일간스포츠（日刊sports；粵譯：每日體育）》 (韓文). 喺2017年2月27號搵到. `{{cite web}}`: URL–wikilink conflict (help)
4. ↑  배국남（字未定，僅參攷：裴國南） (2012年11月12號). 〈[스타 Before & After] 1999년 '허준' 황수정, 지금은?（漢諺：[스타 Before & After] 1999年 '許浚' 黃秀貞, 只今은?[[Category:有韓文嘅文章]]；粵譯：〔明星前後〕1999年《許浚》嘅黃秀貞，而家點？）〉. 《이투데이（Etoday）》 (韓文). 原著喺2016年8月21號歸檔. 喺2017年2月27號搵到. `{{cite web}}`: URL–wikilink conflict (help)

連出去
---

* MBC《許浚》主頁（韓文）
* TVB《醫道》主頁 （白話文）
* BS日視主頁 （日文）
* BS朝日主頁 （日文）
* 韓國劇集《許浚》，innolife.net （日文）
* 《許浚》作品介紹，韓國藝能 （日文）